REFERAT

cu privire la aprobarea criteriilor şi obiectivelor de performanţă ale regiilor autonome şi societăţilor comerciale subordonate Consiliului Local al Municipiului Timişoara 

Potrivit O.U.G. nr. 79 / 2001, art. 4, al. 3,  contractul de performanţă încheiat cu conducătorii agenţilor economici se revizuieşte anual. În contextul dispoziţiei legale menţionate , prezentul referat este rezultatul colaborării Direcţiei Tehnice, Direcţiei Economice şi Serviciului de Audit Public Intern şi are la bază constatările şi recomandările cuprinse în raportul auditului de performanţă - pe anul 2002 - al societăţilor comerciale şi regiilor autonome subordonate Consiliului Local al Municipiului Timişoara .

Pentru formarea unei opinii obiective cu privire la propunerile pe care compartimentele de specialitate din cadrul Primăriei Municipiului Timişoara le vor susţine în referatul de faţă, vom prezenta succint observaţiile Serviciului de Audit Public Intern cu privire la criteriile şi obiectivele de performanţă analizate.

Constatări :

Necorelare şi interpretări diferite

Se observă că  nu există o corelare la nivelul agenţilor economici cu privire la criteriile şi obiectivele de performanţă  stabilite, care să permită o evaluare comparativă a performanţei acestora. Se remarcă şi o confuzie cu privire la noţiunea de criteriu şi cea de obiectiv.

De asemenea se constată diferenţe în interpretarea aceluiaşi criteriu de performanţă, de la un agent economic la altul. De exemplu cu privire la sesizările şi reclamaţiile cetăţenilor, unii agenţi economici urmăresc încadrarea răspunsului în termenul legal ( RA Aquatim, RA Calor),  iar alţi agenţi economici analizează modul în care s-a răspuns la acestea ( RATT ).

Relevanţă scăzută a unor criterii şi obiective de performanţă

Analiza criteriilor şi obiectivelor de performanţă a evidenţiat faptul că, în general, acestea au o relevanţă scăzută pentru reflectarea performanţei agenţilor economici . 

Nivel  previzionat nerealist şi probleme în gestiunea lichidităţilor

S-a constatat faptul că gradul ridicat de îndeplinire  al unor criterii şi obiective de performanţă se datorează unui nivel planificat foarte mare raportat la posibilităţile reale de realizare. De exemplu, S.C. Drumuri Municipale S.A , a previzionat termenul de recuperare a creanţelor la 90 de zile şi a reuşit să-şi recupereze creanţele în 33 de zile, ceea ce a condus la un grad de îndeplinire a acestui criteriu de 273% . Comparativ cu exemplul anterior, S.C. Horticultura a avut un nivel planificat pentru recuperarea creanţelor de 28 de zile şi le-a recuperat în 24 de zile, ceea ce a condus la un grad de îndeplinire de 117%. 

De asemenea  diferenţele  mari între perioada de recuperare a creanţelor şi cea de rambursare a datoriilor reflectă probleme  în gestiunea lichidităţilor la unii dintre agenţii economici .

Criterii şi obiective de performanţă uşor de îndeplinit

Din analiza gradului de îndeplinire a criteriilor şi obiectivelor de performanţă se observă că nici unul dintre agenţii economici nu s-a situat sub nivelul previzionat, gradul de îndeplinire fiind mai mare de 100 %. Faptul că nu s-a solicitat până în prezent raportarea la realizările anului precedent ca minim de performanţă necesar  a facilitat realizarea valorilor previzionate.

De remarcat faptul că, în timp ce gradul de îndeplinire a criteriilor şi obiectivelor de performanţă este foarte mare la RATT (ceea ce ar trebui să indice o performanţă foarte bună), auditul de regularitate al activităţii economico- financiare a regiei, pentru aceeaşi perioadă de timp, a evidenţiat pierderi de peste 11 miliarde lei la activitatea de bază.

Diferenţe în aprecierea gradului de realizare

Se constată diferenţe în aprecierea gradului de realizare a criteriilor şi obiectivelor de performanţă. Astfel, dacă R.A. Aquatim apreciază că încadrarea în nivelul previzionat reprezintă o realizare de 100 %, ceilalţi agenţi economici calculează depăşirile faţă de nivelul previzionat, ceea ce a condus  de exemplu la R.A.T.T. la realizări de 770 % în cazul solvabilităţii.

Totodată, modul de calcul practicat de agenţii economici ( cu excepţia R.A. Aquatim ) a permis regularizarea criteriilor neîndeplinite din realizările celorlalte, ceea ce a condus la  un grad global de îndeplinire foarte bun, dar nejustificat de realizarea tuturor criteriilor stabilite.

Pentru corectarea problemelor constatate, Serviciul de Audit Public Intern a făcut un set de recomandări după cum urmează :

Recomandări :

 Stabilirea unor criterii şi obiective relevante pentru reflectarea performanţei agenţilor economici şi corelarea lor la nivelul agenţilor economici pentru a  avea posibilitatea unei  evaluări comparative a performanţei acestora.

 Stabilirea unor nivele previzionate realiste în funcţie de realizările anului precedent şi de nivelele optime prevăzute în literatura de specialitate pentru criteriile / obiectivele respective.

 Aprecierea gradului de îndeplinire a criteriilor şi obiectivelor de performanţă în funcţie de încadrarea în nivelul previzionat care să reprezinte o realizare de 100 %.

Propuneri :

Luând în considerare cele de mai sus, compartimentele de specialitate din cadrul Primăriei Municipiului Timişoara au elaborat un pachet de 10 criterii de performanţă, aceleaşi pentru toţi agenţii economici subordonaţi Consiliului Local, potrivit tabelelor anexate prezentului referat . Fac excepţie R.A. Calor şi R.A.T.T., la care s-a apreciat ca fiind mai puţin relevant criteriul rentabilităţii în funcţie de cheltuielile totale, motiv pentru care acesta a fost înlocuit cu rata rentabilităţii resurse consumate (R.A. CALOR ), respectiv randamentul (R.A.T.T.), criterii de performanţă existente .

La stabilirea criteriilor şi obiectivelor de performanţă s-a avut în vedere atât performanţa economică, cât mai ales îmbunătăţirea serviciilor prestate cetăţenilor, fapt evidenţiat de obiectivele propuse pentru fiecare agent economic în parte.

De asemenea, s-au propus nivele previzionate realiste, în funcţie de realizările anului precedent şi de nivelele optime prevăzute în literatura de specialitate pentru criteriile / obiectivele de performanţă respective.Menţionăm că aceste criterii şi obiective de performanţă au fost discutate cu fiecare agent economic şi că s-a ţinut cont de propunerile obiective venite din partea acestora .


Apreciem că însuşirea propunerilor executivului Primăriei Municipiului Timişoara va conduce la nivelul agenţilor economici subordonaţi Consiliului Local la rentabilizarea activităţii economice, întărirea disciplinei economico-financiare şi nu în ultimul rând la îmbunătăţirea serviciilor prestate cetăţenilor.

